Коми Республикаса Юралысь Вячеслав Гайзер сетiс «Признание» журналистъяслöн быдвося творческöй конкурслысь медшöр наградасö – «Зарни перö» «коми журналистикалöн патриарх» «Коми му» газетса юралысь редактор Александр Ульяновлы.

«Медводдзаысь конкурсын медшöр призыс веськалiс коми кыв вылын гижысь журналистлы. Ме сьöлöмсянь чолöмала Тiянöс. Жаль, реклама сетысьяс шоча вöзйöны ассьыныс рекламасö коми изданиеясö. И тайö могсö колö решитны. Ме вöзъя и Тiянлы, Александр Васильевич, кыдзи коми журналистикалöн «патриархлы», и мукöд авторлы думыштлыны да сетны коми изданиеяс бурмöдöм кузя ассьыныд вöзйöмъяс сы могысь, медым унджык лыддьысьысьлы вöлi позянлун тöдмасьны выль юöръясöн», – пасйис аслас висьтасьöмын В.Гайзер.

«Признание» конкурсса лауреатъясöс да вермысьясöс кыпыда наградитiсны öшым тöлысь 24 лунö В.Савин нима государственнöй академическöй театрлöн сцена вылын. Ставнас конкурс вылö вöлi сетöма 200 материалысь унджык. Участвуйтiсны 22 газет, куим телекомпания да куим радиокомпания да юöр сетан öти агентство.

\*\*\* Номинацияясын вермысьяс:

«Дебют» – Евгений Ракин («Коми йöзкост радио»);

«Зарни объектив» – Денис Шулепов («Красное знамя Севера»), Александр Скорняков («НЭП+С»);

«Зарни микрофон» – Ольга Колегова («Коми гор» ГТРК);

«Коми Республикаса журналистикаö ыджыд пай пуктöмысь» – Алексей Ардышев да Александр Петрунев;

«Журналистскöй акция» – «Наша жизнь» газет, Сыктывдiн район;

«Зарни перö» – Александр Ульянов («Коми му»);

«Единая Россия» СПП КРЮ-сянь торъя приз – Максим Булкин («Юрган» телевизионнöй канал»).